《苦热行》
唐代·僧鸾

烛龙衔火飞天地，平陆无风海波沸。彤云叠叠耸奇峰，

焰焰流光热凝翠。烟岛抟鹏亸双翅，羲和赫怒强总辔。

饮流夸父毙长途，如见当中印王字。明明夜西朝又东，

古来有道仍再中。扶桑老叶蔽不得，辉华直欲凌苍空。

行人挥汗翻成雨，口燥喉干嗌尘土。西郊云色昼冥冥，

如何不救生灵苦。何山怪木藏蛟龙，缩鳞卷鬣为乖慵。

不发滂泽注天下，欲使风雷何所从。旱苗原上枯成焰，

岳灵徒祝无神验。豪家帘外唤清风，水纹明角铺长簟。

玉扇画堂凝夜秋，歌艳绕梁催莫愁。阳乌落尽酒不醒，

扶上西园当月楼。废田暍死非吾属，库有黄金仓有粟。

作者简介：僧鸾，少有逸才，不事拘检。谒薛能尚书，以其颠率，令之出家。后入京，为文章供奉，赐紫。或云即鲜于凤。诗二首。